钦定古今图书集成/明伦汇编/官常典/第501卷 > 孙行友
## 钦定古今图书集成/明伦汇编/官常典/第501卷 > 孙行友

按《宋史》本传：“行友，莫州清苑人，世业农。初，定州西二
百里有狼山者，当易州中路，旧有城堡，边人赖之以
避寇。山中兰若有尼姓孙氏，名深意，有术惑众。行友
兄子方谏名之为姑师，事之甚谨。及尼坐亡，行友益
神其事，因以其术然香灯，聚民渐众。自晋少帝与契
丹绝好，边州困于转输，逋民往往依方谏，推以为帅。”
方谏惧主帅捕逐，乃表归朝，因署为东北西招收指
挥使，且赐院额曰“胜福。”每契丹军来，必率其徒袭击
之，铠仗畜产，所得渐多，人益依以避难焉。易定帅闻
于朝，因以方谏为边界游弈使，行友副之。自是捍御
侵轶，多所杀获，乘胜入祁沟关、平庸城，破飞狐砦，契
丹颇畏之，边民千馀家赖以无患。然亦阴持两端，以
图自固。已而晋师失律，蓟人导契丹陷中原，方谏之
密构也，契丹授方谏定州节度，行友易州刺史。寻以
蕃将耶律忠代方谏于云州。方谏不受命，归保狼山。
契丹北归，焚劫山中，方谏自狼山率众复保定州，归
命于汉，授行友易州刺史，行义泰州刺史，弟兄犄角
以居。寇每入，诸军镇闭垒坐视，一无所得。行友尝遣
都校王友遇巡警于石河，与契丹遇，杀百馀骑，又尝
获其刺史蔡福顺、清苑令王琏。乾祐中，契丹复犯塞，
行友御之，俘杀数百人。周太祖北征，行友道献俘馘
人马以求见，且请自效，迺厚加赐予，留之军门。及周
祖受命，行友屡上言“侦得契丹离合，愿得劲兵三千，
乘间”平定幽州，乃移方谏镇华州，以行友为定州留
后。显德初，正授节钺。世宗自河东还，加检校太傅。六
年，世宗北征，行友攻下契丹之易州，擒其刺史任钦
以献。宋初，加同平章事。狼山佛舍，妖妄愈甚，众趋之
不可禁，行友不自安，累表乞解官归山，诏不允。建隆
二年，乃徙其帑廪，召集丁壮，缮治兵甲，欲还狼山以
自固。兵马都监药继能密表其事，太祖遣阁门副使
武怀节驰骑会镇、赵之兵，称“巡边”，直入其城，行友不
之觉，既而出诏示之，令举族赴阙，行友仓皇听命。既
至，命侍御史李维岳就第鞫之，得实，下诏切责，削夺
从前官爵，勒归私第，仍戮其部下数人，遣使驰诣狼
山，辇其尼师之尸焚之。行友弟易州刺史方进、兄子
保塞军使全晖，皆诣阙待罪，诏释之。四年秋，诏免行
友禁锢。未几，以郊祀恩，起为右龙武军将军。乾德二
年，迁右监门卫大将军，又改左龙武军大将军。太平
兴国六年，卒，年八十。赠左卫上将军。方进德州刺史。
子全照。